O‘zbekiston Respublikasi Bosh vazirining o‘rinbosari — Tashqi savdo faoliyatini, eksport salohiyatini, mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtir

O‘zbekiston Respublikasi Prezidentining “O‘zbekiston Respublikasi Vazirlar Mahkamasi apparati tuzilmasini takomillashtirish va faoliyati samaradorligini oshirishga doir qo‘shimcha chora-tadbirlar to‘g‘risida” 2018-yil 2-iyuldagi PQ-3825-son qarorini bajarish yuzasidan Vazirlar Mahkamasi qaror qiladi:
 1. Quyidagilar: 
 O‘zbekiston Respublikasi Bosh vazirining o‘rinbosari Tashqi savdo faoliyatini, eksport salohiyatini, mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari kompleksi rahbarining funksional vazifalari to‘g‘risidagi nizom 1-ilovaga muvofiq; 
 Tashqi savdo faoliyatini, iqtisodiyet tarmoqlari va respublika hududlarining eksport salohiyatini rivojlantirish masalalari axborot-tahlil departamenti to‘g‘risidagi nizom 2-ilovaga muvofiq; 
 Mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari axborot-tahlil departamenti to‘g‘risidagi nizom 3-ilovaga muvofiq tasdiqlansin. 
 2. O‘zbekiston Respublikasi Bosh vazirining o‘rinbosari N.S. Otajonov o‘n kun muddatda Tashqi savdo faoliyatini, iqtisodiyot tarmoqlari va respublika hududlarining eksport salohiyatini rivojlantirish masalalari axborot-tahlil departamenti hamda Mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari axborot-tahlil departamenti rahbarlari va mutaxassislarining funksional vazifalari taqsimotini tasdiqlasin. 
 3. Vazirlar Mahkamasining “O‘zbekiston Respublikasi Bosh vazirining o‘rinbosari — “O‘zagrotexsanoatxolding” AJ boshqaruvi raisi — Tashqi savdo faoliyatini, eksport salohiyatini, mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari kompleksi rahbarining funksional vazifalari va uning tarkibiga kiruvchi departamentlar to‘g‘risidagi nizomlarni tasdiqlash haqida” 2017-yil 19-dekabrdagi 997-son qarori o‘z kuchini yo‘qotgan deb hisoblansin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari N.S. Otajonov zimmasiga yuklansin. 
 1. Ushbu Nizom O‘zbekiston Respublikasi Prezidentining “O‘zbekiston Respublikasi Vazirlar Mahkamasi apparati tuzilmasini takomillashtirish va faoliyati samaradorligini oshirishga doir qo‘shimcha chora-tadbirlar to‘g‘risida” 2018-yil 2-iyuldagi PQ-3825-son qaroriga muvofiq O‘zbekiston Respublikasi Bosh vazirining o‘rinbosari — Tashqi savdo faoliyatini, eksport salohiyatini, mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari kompleksi rahbarining (keyingi o‘rinlarda Bosh vazir o‘rinbosari deb ataladi) funksional vazifalarini belgilaydi. 
 2. Bosh vazir o‘rinbosari O‘zbekiston Respublikasi Prezidentiga va O‘zbekiston Respublikasining Bosh vaziriga hisobot beradi.
 3. Bosh vazir o‘rinbosari o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, shuningdek ushbu Nizomga amal qiladi.
 4. Bosh vazir o‘rinbosarining faoliyati tashqi savdo faoliyati, iqtisodiyot real sektori mahsulotlarini eksport qilish, hududlarning eksport salohiyatini rivojlantirish, meva-sabzavot mahsulotlari yetishtirish va ularni eksport qilishni muvofiqlashtirish; avtomobilsozlik va qishloq xo‘jaligi mashinasozligini, elektrotexnika, mudofaa, paxtani qayta ishlash sanoatini va to‘qimachilik sanoatini rivojlantirish, davlat moddiy zaxiralari, standartlashtirish, metrologiya va muvofiqlikni baholash sohasi bilan bog‘liq masalalarni hal etishga yo‘naltirilgan.
 5. Bosh vazir o‘rinbosari maqomiga ko‘ra O‘zbekiston Respublikasi Hukumatining a’zosi hisoblanadi va O‘zbekiston Respublikasi Vazirlar Mahkamasi Rayosati tarkibiga kiradi.
 Bosh vazir o‘rinbosari O‘zbekiston Respublikasi Vazirlar Mahkamasi va uning Rayosati majlislarida bevosita ishtirok etadi. 
 6. Quyidagilar Bosh vazir o‘rinbosarining asosiy vazifalari hisoblanadi:
 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishlari bo‘yicha Harakatlar strategiyasi vazifalari, O‘zbekiston Respublikasi Ma’muriy islohotlar konsepsiyasi hamda o‘rta muddatli va uzoq istiqbolda rivojlantirishning tasdiqlangan tarmoq va hududiy dasturlari o‘z vaqtida va samarali amalga oshirilishini ta’minlash;
 mutasaddilik qilinadigan sohalar va tarmoqlarda iqtisodiy hamda ijtimoiy islohotlar amalga oshirilishining samaradorligi doimiy va tizimli asosda har tomonlama va tanqidiy tahlil qilinishini ta’minlash, aniqlangan muammolarni o‘z vaqtida bartaraf etish va kompleks vazifalarni amalga oshirish bo‘yicha asosli takliflar tayyorlash;
 O‘zbekiston Respublikasi Prezidenti huzuridagi Loyiha boshqaruvi milliy agentligining markaziy apparati va O‘zbekiston Respublikasi Prezidenti devonining tegishli xizmatlari, shuningdek, O‘zbekiston Respublikasi Oliy Majlisi Qonunchilik palatasi va Senatining qo‘mitalari bilan yaqin o‘zaro hamkorlikni ta’minlash;
 O‘zbekiston Respublikasi Vazirlar Mahkamasi apparatida, vazirliklar va idoralarda hamda barcha darajalardagi hokimliklarda zamonaviy axborot-kommunikatsiya texnologiyalarini joriy etish asosida O‘zbekiston Respublikasi Prezidenti hujjatlari, bayonnomalari va topshiriqlari hamda Hukumat qarorlari va farmoyishlari, shuningdek, “yo‘l xaritalari” bajarilishi tizimli nazorat qilinishini ta’minlash.
 7. Quyidagilar Bosh vazir o‘rinbosarining asosiy vazifalari hisoblanadi:
 a) tashqi savdo faoliyatini rivojlantirish sohasida:
 yagona tashqi savdo siyosatining, birinchi navbatda, tashqi savdo aylanmasining mutanosibligini ta’minlash, eksport salohiyatini kengaytirish, tovarlar va xizmatlar importining hajmlari va tuzilmasini optimallashtirish sohasida amalga oshirilishini muvofiqlashtirish, bojxona-tarif va notarif siyosatni tartibga solishga oid takliflar tayyorlashni tashkil qilish;
 O‘zbekiston Respublikasi Prezidentining xorijiy davlatlarga tashriflari yakuni bo‘yicha tashqi savdo hamkorligi sohasida erishilgan bitimlar to‘g‘risida tizimlashtirilgan ma’lumotlar bazasining shakllantirilishi hamda yuritilishini tashkil etish va ushbu bitimlar amalga oshirilishining monitoringini olib borish, shuningdek, xorijiy mamlakatlar, xalqaro tuzilmalar, chet el kompaniyalari bilan tashqi savdo hamkorligini chuqurlashtirishga doir ishlab chiqilgan takliflarni baholash;
 respublikaning davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlarining tashqi savdo aloqalari sohasidagi faoliyati muvofiqlashtirilishini ta’minlash hamda respublikani rivojlantirishning strategik maqsadlaridan va yo‘nalishlaridan kelib chiqib, jahon bozoridagi konyunktura o‘zgarishlari asosida xorijiy davlatlar, xalqaro iqtisodiyot institutlari, chet el kompaniyalari bilan tashqi savdo hamkorligining ustuvor yo‘nalishlari bo‘yicha takliflar ishlab chiqish;
 bojxona organlari faoliyati samaradorligini oshirishga, axborotni idoralararo ayirboshlashga, xorijiy mamlakatlarning bojxona organlari va xalqaro tashkilotlar bilan hamkorlikni yanada kengaytirishga, bojxona organlari faoliyatining ochiqligi va shaffofligini ta’minlashga yo‘naltirilgan bojxona to‘lovlarining to‘liqligi va o‘z vaqtida to‘lanishini, zamonaviy axborot-kommunikatsiya texnologiyalari joriy etilishini ta’minlash yuzasidan bojxona organlari faoliyati muvofiqlashtirilishini ta’minlash;
 import qilinadigan mahsulotlar hajmlari va turlari har tomonlama tahlil qilinishini tashkil etish, shu asosda importni yanada qisqartirish, import bojxona bojlarini optimallashtirish, bojxona ma’muriyatchiligi usullarini takomillashtirish bo‘yicha takliflar ishlab chiqish; 
 import qilinadigan mahsulotlar hajmlari va nomenklaturasini tahlil qilish natijalari inobatga olingan holda ichki tarmoq kooperatsiyasini rivojlantirish, butlovchi buyumlar va materiallar ishlab chiqarishni mahalliylashtirish darajasini chuqurlashtirish, mahalliylashtiriladigan yangi turdagi mahsulotlar ishlab chiqarishni o‘zlashtirish bo‘yicha buyurtmalarni joylashtirishga oid takliflar ishlab chiqilishini tashkil etish;
 O‘zbekiston Respublikasi Prezidentining hujjatlari yoki O‘zbekiston Respublikasi Vazirlar Mahkamasining qarorlari asosida O‘zbekiston Respublikasi hududida maxsus tovarlar eksporti va importiga litsenziyalar berilishini ta’minlash ishlarini tashkil etish;
 O‘zbekiston Respublikasi Vazirlar Mahkamasi apparatining tegishli tarkibiy bo‘linmalari bilan birgalikda tashqi savdo hamkorligi va tashqi savdo infratuzilmasini rivojlantirish sohasida xalqaro shartnomalar loyihalarining ekspert jihatidan ishlab chiqilishini belgilangan tartibda tashkil etish;
 O‘zbekiston Respublikasi Vazirlar Mahkamasi apparatining tegishli tarkibiy bo‘linmalari bilan birgalikda O‘zbekiston Respublikasining iqtisodiy manfaatlari hamda tashqi iqtisodiy xavfsizligiga rioya etish ta’minlanayotgani yuzasidan xalqaro shartnomalar loyihalarini ekspert jihatidan ishlab chiqish va ular bo‘yicha xulosalar tayyorlashda belgilangan tartibda ishtirok etish;
 xalqaro shartnomalar loyihalarini tayyorlash va kelishishda O‘zbekiston Respublikasining tashqi iqtisodiy xavfsizligini ta’minlash masalalari bo‘yicha tegishli vazirliklar hamda idoralar bilan hamkorlik qilish;
 xorijiy davlatlar hukumatlari, firmalar, kompaniyalar va nodavlat tashkilotlar, xalqaro tashkilotlar vakillari bilan tashqi savdo faoliyati sohasida shartnomalar tayyorlash hamda tuzish masalalari yuzasidan muzokaralarda ishtirok etish;
 b) iqtisodiyotning real sektori mahsulotlarini eksport qilish sohasida:
 birinchi navbatda, yuqori qo‘shilgan qiymatli tayyor mahsulotlar ulushini yanada ko‘paytirish, tashqi bozorlarda raqobatbardosh mahsulotlarning yangi turlarni ishlab chiqarishni o‘zlashtirish, ularning jahon bozorlariga kirib borishi hisobiga eksport salohiyatini kengaytirish, tovarlar (ishlar va xizmatlar) eksporti hajmlari va tuzilmasini maqbullashtirish yuzasidan yagona tashqi savdo siyosatini yuritish bo‘yicha iqtisodiyotning real sektori tarmoqlarini muvofiqlashtirish;
 ichki va tashqi bozorlarni rivojlantirish tendensiyalarini chuqur tahlil qilish ishlarini muvofiqlashtirish hamda shu asosda iqtisodiyot tarmoqlarining eksport salohiyatini rivojlantirishning asosiy yo‘nalishlari, eng avvalo, eksport turlarini kengaytirish va hajmlarini ko‘paytirish, sotishning tashqi bozorlarini diversifikatsiyalash bo‘yicha takliflar ishlab chiqish;
 tovarlar (ishlar va xizmatlar) eksportining har yilgi prognozlarini shakllantirish ishlarini muvofiqlashtirish hamda belgilangan eksport prognoz ko‘rsatkichlarining davlat va xo‘jalik boshqaruvi organlari tomonidan bajarilishi yuzasidan tizimli nazoratni amalga oshirish;
 mahalliy tovarlarni (ishlar, xizmatlarni) tashqi bozorlarga kiritish uchun qulay shart-sharoitlarni ta’minlashga doir kompleks chora-tadbirlar ishlab chiqilishini muvofiqlashtirish, O‘zbekiston Respublikasining xo‘jalik yurituvchi subyektlariga eksport faoliyatini amalga oshirishda va xorijiy sheriklar bilan uzoq muddatli, barqaror savdo aloqalarini o‘rnatishda ko‘maklashish;
 eksportning asosiy turlari bo‘yicha marketing tadqiqotlari hamda marketing va tahliliy sharhlarni, eksport qiluvchi tashkilotlarda marketing xizmatlarini tashkil etishda va ularning faoliyat ko‘rsatishida metodik va amaliy ko‘maklashish;
 iqtisodiyotning real sektori korxonalarining eksport salohiyatini rivojlantirish bo‘yicha takliflar, loyihalar va dasturlar har tomonlama tahlil qilinishi va kompleks ekspertizadan o‘tkazilishini ta’minlash, ushbu loyihalar va dasturlarning bajarilishini muvofiqlashtirish va monitoringini olib borish, shuningdek, tasdiqlangan parametrlarga so‘zsiz erishish yuzasidan takliflar va tadbirlarni ishlab chiqish;
 v) hududlarning eksport salohiyatini rivojlantirish sohasida:
 hududlarning eksport salohiyatini rivojlantirish, tovarlar (ishlar va xizmatlar) eksportining hajmlari va tuzilmasini, birinchi navbatda, yuqori qo‘shilgan qiymatli tayyor mahsulotlar ulushini yanada ko‘paytirish, tashqi bozorlarda raqobatbardoshli bo‘lgan mahsulotlarning yangi turlarini ishlab chiqarishni o‘zlashtirish, ularni jahon bozorlariga kiritish hisobiga mahalliy ijro etuvchi hokimiyat organlariga, hududlarga bo‘ysunuvchi korxonalarni optimallashtirish;
 mamlakatni ijtimoiy-iqtisodiy rivojlantirishning ustuvor vazifalaridan va tashqi bozorlardagi uzoq muddatli tendensiyalarni tahlil qilishdan kelib chiqqan holda, eksportga yo‘naltirilgan mahsulotlarning zamonaviy ishlab chiqarishlarini, zarur transport-logistika infratuzilmasini yaratishga hamda eksportchi tashkilotlarga amaliy yordam ko‘rsatishga qaratilgan hududlarning eksport salohiyatini rivojlantirish bo‘yicha maqsadli dasturlarni ishlab chiqish va amalga oshirishni tashkil etish;
 hududiy darajada tovarlar (ishlar, xizmatlar) eksportining har yilgi prognozini shakllantirish bo‘yicha ishlarni muvofiqlashtirish hamda eksportning belgilangan prognoz parametrlarining mahalliy ijro etuvchi hokimiyat organlari, boshqa organlar va tashkilotlar tomonidan so‘zsiz bajarilishi yuzasidan tizimli nazoratni amalga oshirish;
 mintaqaviy darajadagi tashkilotlar va eksportchi korxonalarning tashqi bozorlarga chiqishi uchun qulay shart-sharoitlarni ta’minlash, ularga eksport faoliyatini amalga oshirishda va xorijiy sheriklar bilan uzoq muddatli, barqaror savdo aloqalarini o‘rnatishda ko‘maklashish bo‘yicha chora-tadbirlar kompleksini ishlab chiqish va amalga oshirishni tashkil etish;
 mintaqalarda eksportga yo‘naltirilgan mahsulotlarning yangi turlarini o‘zlashtirishni tashkil etishda mavjud ishlab chiqarish salohiyatidan samarali foydalanish maqsadida hududiy bo‘ysunishdagi tashkilotlarning va boshqa turdosh tarmoqlarning, shuningdek, kichik tadbirkorlik subyektlarining tarmoqlararo sanoat kooperatsiyasini yo‘lga qo‘yishga ko‘maklashish;
 hududlarning eksport salohiyatini rivojlantirish bo‘yicha takliflarni, loyihalarni va istiqbolli rejalarini har tomonlama tahlil qilishni va kompleks ekspertizadan o‘tkazish, ustuvor loyihalar va dasturlar amalga oshirishi, ularning bajarilishi monitoringini olib borish, shuningdek, tasdiqlangan parametrlarga so‘zsiz erishishni ta’minlash bo‘yicha takliflar va tadbirlar ishlab chiqilishini muvofiqlashtirish;
 eksportga mo‘ljallangan mahsulotlarni ishlab chiqarish va yuklab jo‘natish bo‘yicha hududiy bo‘ysunishdagi tashkilotlar tomonidan kontrakt majburiyatlari bajarilishi yuzasidan nazoratni tashkil etish, ularni moliya va xomashyo resurslari bilan ta’minlash, shuningdek, eksport faoliyatini tashkil etishning boshqa masalalarini hal etishda ko‘maklashish;
 g) meva-sabzavot mahsulotlarini yetishtirish va eksport qilishni muvofiqlashtirish sohasida:
 meva-sabzavot mahsulotlari jahon bozorlari va mintaqaviy bozorlar konyunkturasini chuqur o‘rganishni muvofiqlashtirish va shu asosda respublika mintaqalarida yangi va qayta ishlangan meva-sabzavot mahsulotlarini yetishtirishni va eksport qilishni jadal rivojlantirish strategiyalarini ishlab chiqish va amalga oshirish;
 manfaatdor vazirliklar va idoralar bilan birgalikda meva-sabzavot mahsulotlari, kartoshka, poliz mahsulotlari va uzum eksportining o‘rta muddatli va uzoq muddatli prognozlarini, meva-sabzavotchilikka ixtisoslashayotgan tumanlarning eksport salohiyatini rivojlantirish, ixtisoslashtirilgan yangi fermer va dehqon xo‘jaliklari tashkil etish va mavjudlarini rivojlantirish dasturlari ishlab chiqilishini tashkil etish, ularning yerlarida tegishli ekinlarni joylashtirish va o‘stirish bo‘yicha takliflar ishlab chiqishni tashkil etish;
 mamlakatimizda yetishtirilgan yangi va qayta ishlangan meva-sabzavot mahsulotlari eksport qilinishini, ularni sotishning yangi bozorlarini izlash va o‘zlashtirishni ta’minlash bo‘yicha takliflar ishlab chiqish, respublikada xalqaro meva-sabzavot mahsulotlari yarmarkalari o‘tkazilishini tashkil etish, tuziladigan kontraktlar bo‘yicha mahsulotlar yetkazib berish hajmlari va geografiyasi monitoringini olib borish;
 eksportga mo‘ljallangan mahsulotlarni yetishtirish va yuklab jo‘natish bo‘yicha meva-sabzavot mahsulotlarini eksport qiluvchi tashkilotlar tomonidan kontrakt majburiyatlari bajarilishi monitoringi olib borilishini ta’minlash, ularning faoliyatida paydo bo‘ladigan masalalarni hal etishda, buning uchun zarur moliyaviy resurslarni jalb etish masalalarida ko‘maklashish;
 yangi va qayta ishlangan meva-sabzavot mahsulotlari eksportini tashkil etish, ushbu soha infratuzilmasining yangi ixtisoslashtirilgan obyektlarini tashkil etish, ixtisoslashtirilgan sabzavot omborlari va sovutish kameralarini qurish, rekonstruksiya qilish va modernizatsiyalash, zamonaviy o‘rab-joylashtirish mahsulotlari ishlab chiqarishni o‘zlashtirish uchun mamlakatda zamonaviy transport-logistika infratuzilmasini tashkil etish chora-tadbirlari bo‘yicha takliflarni ko‘rib chiqish va baholash; 
 d) avtomobil sanoatini rivojlantirish sohasida:
 ishlab chiqarishni tarkibiy o‘zgartirish, modernizatsiya va diversifikatsiya qilishni ta’minlash chora-tadbirlari dasturiga muvofiq, texnologik liderlar bilan birgalikda yuk avtomobillarining importning o‘rnini bosuvchi turlarini, avtomobil mahsulotlariga uzellar va butlovchi buyumlar ishlab chiqarish bo‘yicha yangi ishlab chiqarishlarni tashkil etish va ishlab turganlarini kengaytirishga yo‘naltirilgan avtomobil sanoatini yanada rivojlantirish strategiyasini ishlab chiqish va amalga oshirishni tashkil etish; 
 ishlab chiqarish potensialidan yanada to‘liq foydalanish, yangi ishlab chiqarishlar va ish o‘rinlari tashkil etish maqsadida avtomobilsozlik, boshqa turdosh tarmoqlar korxonalari, shuningdek kichik tadbirkorlik subyektlarining tarmoqlararo sanoat kooperatsiyasini yanada kengaytirishga, shuningdek ko‘rsatib o‘tilgan tarmoqlarda ishlab chiqarish jarayonlarini diversifikatsiyalashga ko‘maklashish;
 ishlab chiqarilayotgan avtotransport vositalarini mahalliylashtirish darajasini yanada oshirishni va ularning yangi turlarni o‘zlashtirishni ta’minlovchi avtomobilsozlik korxonalarida foydalaniladigan butlovchi buyumlar va detallar ishlab chiqarishni mahalliylashtirish loyihalarini ishlab chiqish hamda amalga oshirishni tashkil etish;
 avtomobil sanoati korxonalari ustav kapitallaridagi davlat ulushi va aktivlarini yetakchi xorijiy kompaniyalarga sotish yo‘li bilan salohiyatli investorlarni xususiylashtirish jarayoniga jalb etish bo‘yicha takliflarni ko‘rib chiqish va baholash, shu asosda ishlab chiqarishni modernizatsiyalash va texnologik yangilashni, ichki va tashqi bozorlarda raqobatbardoshli mahsulotlarni ishlab chiqarishning tashkil etilishini, korporativ boshqaruvning zamonaviy usullari joriy etilishini, ichki va tashqi bozorlarda raqobatbardoshli mahsulotlar ishlab chiqarish tashkil etilishini ta’minlash;
 mamlakat iqtisodiyotini yanada isloh qilish, tarkibiy o‘zgartirish va diversifikatsiyalashning tasdiqlangan dasturlariga muvofiq avtomobil sanoati korxonalarida islohotlarning amalga oshirilishini tizimli va kompleks o‘rganishni tashkil etish;
 yoqilg‘i-energetika resurslarini tejash bo‘yicha tashkiliy-texnik tadbirlarni hamda ishlab chiqarilayotgan mahsulotning energiya sig‘imini kamaytirish va energiyani tejaydigan texnologiyalarni joriy etish dasturlarini ishlab chiqish va amalga oshirish ishlarini muvofiqlashtirish;
 marketing tadqiqotlari o‘tkazish, ichki va tashqi bozorlarda raqobatbardoshli bo‘lgan mahsulotlar (ishlar, xizmatlar)ning yangi turlarini ishlab chiqarishni o‘zlashtirish, ularni jahon bozorlariga kiritish ishlarini muvofiqlashtirish; 
 e) qishloq xo‘jaligi mashinasozligini rivojlantirish sohasida:
 tarmoq ishlab chiqarish quvvatlarini asosan zamonaviy energiyadan samarali foydalanuvchi va energiyani tejovchi texnologiyalar negizida modernizatsiyalashga va texnik qayta jihozlashga yo‘naltirilgan qishloq xo‘jaligi mashinasozligini qayta tashkil etish va rivojlantirish strategiyasini ishlab chiqish va amalga oshirishni, texnologik liderlar bilan birgalikda importning o‘rnini bosuvchi yuqori unumli qishloq xo‘jaligi texnikasi ishlab chiqarish bo‘yicha yangi ishlab chiqarishlarni tashkil etish va ishlab turganlarini optimallashtirishni muvofiqlashtirish;
 ishlab chiqarish salohiyatidan yanada to‘liq foydalanish, yangi ishlab chiqarishlar va ish o‘rinlari tashkil etish maqsadida qishloq xo‘jaligi mashinasozligi va boshqa turdosh tarmoqlar korxonalari, shuningdek kichik tadbirkorlik subyektlarining tarmoqlararo sanoat kooperatsiyasini yanada kengaytirishga, ko‘rsatib o‘tilgan tarmoqlarda ishlab chiqarish jarayonlarini diversifikatsiyalashga ko‘maklashish;
 qishloq xo‘jaligi mashinasozligi korxonalarida foydalaniladigan butlovchi buyumlar va detallar ishlab chiqarishni mahalliylashtirish, ichki bozorni mahalliylashtirish darajasi yuqori bo‘lgan mahalliy qishloq xo‘jaligi texnikasi bilan to‘ldirishni ta’minlovchi zamonaviy, yuqori texnologiyali, raqobatbardoshli ishlab chiqarishlar loyihalarini ishlab chiqish hamda amalga oshirishni tashkil etish; 
 qishloq xo‘jaligi mashinasozligi korxonalarida korporativ boshqaruvning zamonaviy usullari joriy qilinishini, ishlab chiqarish, investitsiya, moddiy-texnika, moliya va mehnat resurslaridan foydalanish samaradorligini oshirishni tashkil etish;
 xususiylashtirish jarayonlariga salohiyatli investorlar jalb etilishini, shu jumladan, qishloq xo‘jaligi mashinasozligi korxonalari ustav kapitallaridagi davlat ulushi va aktivlarini xususiy investorlarga, birinchi navbatda, xorijiy investorlarga sotish yo‘li bilan jalb etish, shu asosda ishlab chiqarishni modernizatsiyalash va texnologik yangilash, ichki va tashqi bozorlarda raqobatbardoshli mahsulotlar ishlab chiqarishni tashkil etish bo‘yicha takliflarni ko‘rib chiqish va baholash;
 xorijiy kapital ishtirokida aksiyadorlik jamiyatlari tashkil etishning ustuvorligini hisobga olgan holda, xorijiy investitsiyalar va kreditlarni qishloq xo‘jaligi mashinasozligiga jalb etish bo‘yicha takliflar, loyihalar va dasturlarni ko‘rib chiqish va baholash, ko‘rsatib o‘tilgan loyihalar va dasturlarning amalga oshirilishini muvofiqlashtirish, ularning bajarilishini monitoring qilish, shuningdek, tasdiqlangan parametrlarga so‘zsiz erishish bo‘yicha takliflar va tadbirlarni ishlab chiqish;
 mamlakat iqtisodiyotini yanada isloh qilish, tarkibiy o‘zgartirish va diversifikatsiyalashning tasdiqlangan dasturlariga muvofiq qishloq xo‘jaligi mashinasozligida islohotlarning amalga oshirilishini tizimli va kompleks o‘rganishni tashkil etish;
 yoqilg‘i-energetika resurslarini tejash hamda ishlab chiqarilayotgan mahsulotning energiya sig‘imini kamaytirish va energiyani tejaydigan texnologiyalarni joriy etish bo‘yicha tashkiliy-texnik tadbirlar dasturlarini ishlab chiqish va amalga oshirish ishlarini muvofiqlashtirish;
 marketing tadqiqotlari o‘tkazish, ichki va tashqi bozorlarda raqobatbardoshli bo‘lgan mahsulotlar (ishlar, xizmatlar)ning yangi turlarini ishlab chiqarishni o‘zlashtirish, ularni jahon bozorlariga kiritish ishlarini muvofiqlashtirish; 
 mashina-traktor parklarini rivojlantirish, qishloq xo‘jaligi texnikasiga servis va ta’mirlash xizmatlari ko‘rsatishning zamonaviy shakllari va usullarini joriy etishning istiqbolli rejalari bo‘yicha takliflarni ko‘rib chiqish va baholash; 
 qishloq xo‘jaligi tovar ishlab chiqaruvchilariga mexanizatsiyalashtirilgan xizmatlar ko‘rsatish, qishloq xo‘jaligi texnikasi va ehtiyot qismlar yetkazib berish bo‘yicha shartnoma majburiyatlari bajarilishini tashkil etishni nazorat qilish; 
 fermer xo‘jaliklarini, mashina-traktor parklarini yuqori unumli qishloq xo‘jaligi texnikasi bilan, shu jumladan lizing asosida ta’minlash ishlarini muvofiqlashtirish; 
 j) elektrotexnika sanoatini rivojlantirish sohasida:
 tarmoq ishlab chiqarish quvvatlarini faqat zamonaviy energiya samarador va energiyani tejovchi texnologiyalar negizida modernizatsiyalashga va texnik qayta jihozlashga yo‘naltirilgan elektrotexnika sanoati korxonalarini jadal rivojlantirish strategiyasi ishlab chiqilishi va amalga oshirilishi, elektrotexnika asbob-uskunalari ishlab chiqarish bo‘yicha yuqori texnologik ishlab chiqarishlar o‘zlashtirilishini, jahonga mashhur savdo markalariga ega bo‘lgan xalqaro transmilliy kompaniyalarni jalb etgan holda axborot-kommunikatsiya texnologiyalari uchun asbob-uskunalar va aksessuarlar chiqarish bo‘yicha yangi quvvatlari tashkil etilishini muvofiqlashtirish;
 ishlab chiqarish salohiyatidan yanada to‘liq foydalanish, yangi ishlab chiqarishlar va ish o‘rinlari tashkil etish maqsadida elektrotexnika sanoati, boshqa turdosh tarmoqlar korxonalari, shuningdek kichik tadbirkorlik subyektlarining tarmoqlararo sanoat kooperatsiyasi samaradorligini yanada oshirishga, ushbu tarmoqda ishlab chiqarish jarayonlarini kompleks diversifikatsiyalashga ko‘maklashish;
 elektrotexnika sanoati korxonalarida foydalaniladigan butlovchi buyumlar va detallar ishlab chiqarishni mahalliylashtirish, ichki bozorni mahalliy elektrotexnika va iste’mol tovarlarining zarur turlari bilan to‘ldirishni ta’minlovchi zamonaviy yuqori texnologiyali raqobatbardoshli ishlab chiqarishlarni barpo etish loyihalarini ishlab chiqish hamda amalga oshirishni tashkil etish; 
 elektrotexnika tarmog‘i korxonalarida korporativ boshqaruvning zamonaviy uslublari joriy qilinishini tashkil etish, ishlab chiqarish, investitsiya, moddiy-texnika, moliya va mehnat resurslaridan foydalanish samaradorligini oshirish; 
 xususiylashtirish jarayonlariga salohiyatli investorlar jalb etilishini, shu jumladan respublika elektrotexnika sanoati korxonalari ustav kapitallaridagi davlat ulushi va aktivlarini xususiy investorlarga, birinchi navbatda, xorijiy investorlarga sotish yo‘li bilan jalb etish bo‘yicha takliflarni ko‘rib chiqish va baholash, shu asosda ishlab chiqarishni modernizatsiyalash va texnologik yangilashni, ichki va tashqi bozorlarda raqobatbardoshli bo‘lgan mahsulotlarni ishlab chiqarishning tashkil etilishini ta’minlash;
 xorijiy kapital ishtirokida aksiyadorlik jamiyatlari tashkil etishning ustuvorligini hisobga olgan holda, xorijiy investitsiyalar va kreditlarni elektrotexnika sanoatiga jalb etish bo‘yicha takliflar, loyihalar va dasturlarni ko‘rib chiqish va baholash, ko‘rsatib o‘tilgan loyihalar va dasturlarning amalga oshirilishini muvofiqlashtirish, ularning bajarilishini monitoring qilish, shuningdek, tasdiqlangan parametrlarga so‘zsiz erishish bo‘yicha takliflar va tadbirlar ishlab chiqish;
 mamlakat iqtisodiyotini yanada isloh qilish, tarkibiy o‘zgartirish va diversifikatsiyalashning tasdiqlangan dasturiga muvofiq elektrotexnika sanoati korxonalarida islohotlarning amalga oshirilishini tizimli va kompleks o‘rganishni tashkil etish;
 yoqilg‘i-energetika resurslarini tejash bo‘yicha tashkiliy-texnik tadbirlarni hamda ishlab chiqarilayotgan mahsulotning energiya sig‘imini kamaytirish va energiyani tejaydigan texnologiyalarni joriy etish tarmoq dasturlarini ishlab chiqish va amalga oshirish ishlarini muvofiqlashtirish;
 marketing tadqiqotlari o‘tkazish, ichki va tashqi bozorlarda raqobatbardoshli bo‘lgan mahsulotlar (ishlar, xizmatlar)ning yangi turlarini ishlab chiqarishni o‘zlashtirish, ularni jahon bozorlariga kiritish ishlarini muvofiqlashtirish; 
 z) mudofaa sanoatini rivojlantirish sohasida:
 davlat mudofaa buyurtmasini shakllantirish sohasida yagona davlat siyosati amalga oshirilishini ta’minlash;
 asosan zamonaviy energiyadan samarali foydalaniladigan va energiyani tejaydigan texnologiyalar negizida tarmoqni modernizatsiya qilishga va texnologik qayta jihozlashga qaratilgan mudofaa sanoati kompleksi korxonalarini jadal rivojlantirish strategiyasi ishlab chiqilishi va amalga oshirilishini tashkil etish, harbiy va ikki tomonlama foydalaniladigan mahsulotlar ishlab chiqarish bo‘yicha yuqori texnologiyali ishlab chiqarishlarni o‘zlashtirish;
 ishlab chiqarish salohiyatidan yanada to‘liq foydalanish, yangi ishlab chiqarishlar va ish o‘rinlari yaratish, ushbu sohadagi ishlab chiqarish jarayonlarini kompleks diversifikatsiya qilish maqsadida mudofaa sanoati kompleksi va ular bilan bog‘liq boshqa tarmoqlar korxonalarining, shuningdek, kichik tadbirkorlik subyektlarining tarmoqlararo kooperatsiyasi samaradorligini oshirishga ko‘maklashish;
 mudofaa sanoati kompleksi korxonalarida foydalaniladigan butlovchi buyumlar va detallar ishlab chiqarishni mahalliylashtirish, davlat mudofaa buyurtmasi bajarilishini ta’minlaydigan yuqori texnologiyali, raqobatbardoshli zamonaviy ishlab chiqarishlarni tashkil etish bo‘yicha loyihalarning ishlab chiqilishi va amalga oshirilishini tashkil etish;
 mudofaa sanoati kompleksi korxonalarida korporativ boshqaruvning zamonaviy metodlari joriy etilishini tashkil etish, ishlab chiqarish, investitsiya, moddiy-texnika, moliya va mehnat resurslaridan foydalanish samaradorligini oshirish;
 harbiy va ikki tomonlama foydalaniladigan, ichki va tashqi bozorlarda raqobatbardoshli bo‘lgan mahsulotlar ishlab chiqarishni yo‘lga qo‘yish maqsadida mavjud bo‘lgan va yangi, shu jumladan, qo‘shma, mudofaa sanoati kompleksi korxonalarini rivojlantirish uchun salohiyatli investorlarni hamda ilg‘or texnologiyalarni jalb etish bo‘yicha takliflarni ko‘rib chiqish va baholash;
 mudofaa sanoatiga xorijiy investitsiyalarni va kreditlarni jalb etish bo‘yicha takliflar, loyihalar va dasturlarni har tomonlama tahlil qilish va kompleks ekspertizadan o‘tkazishni tashkil etish, bunda xorijiy kapital ishtirokini ta’minlash, ko‘rsatib o‘tilgan loyihalar va dasturlarning amalga oshirilishini muvofiqlashtirish, ularning bajarilishi monitoringini olib borish, shuningdek, tasdiqlangan parametrlarga so‘zsiz erishilishini ta’minlash bo‘yicha takliflar va tadbirlar ishlab chiqish;
 mamlakat iqtisodiyotini yanada isloh qilish, tarkibiy o‘zgartirish va diversifikatsiya qilishning tasdiqlangan dasturlariga muvofiq mudofaa sanoati kompleksi korxonalarida islohotlarning amalga oshirilishini tizimli va kompleks o‘rganishni tashkil etish;
 ishlab chiqarilayotgan mahsulotlarning energiya sig‘imini kamaytirish tarmoq dasturlarini va yonilg‘i-energetika resurslarini tejash hamda energiyani tejaydigan texnologiyalarni joriy etish bo‘yicha tashkiliy-texnik tadbirlarni ishlab chiqish va amalga oshirish ishlarini muvofiqlashtirish;
 marketing tadqiqotlari o‘tkazish, ichki va tashqi bozorlarda raqobatbardoshli bo‘lgan mahsulotlar (ishlar, xizmatlar)ning yangi turlarini ishlab chiqarishni o‘zlashtirish, ularni jahon bozorlariga kiritish ishlarini muvofiqlashtirish; 
 i) paxtani qayta ishlash sanoatini va to‘qimachilik sanoatini rivojlantirish sohasida:
 paxtani qayta ishlash sanoatida va to‘qimachilik sanoatida iqtisodiy islohotlarning amalga oshirilishini tizimli va kompleks o‘rganishni tashkil etish;
 ichki iste’mol bozorini to‘qimachilik sanoati tovarlari bilan to‘ldirish masalalari bo‘yicha monitoringni ta’minlash hamda tahlil qilish, yengil sanoat tovarlari ishlab chiqarish va ulardan foydalanishni rivojlantirish sohasidagi sifat o‘zgarishlarini va tendensiyalarini baholash;
 davlat va xo‘jalik boshqaruvi organlari, mahalliy ijro etuvchi hokimiyat organlarining paxtani qayta ishlash sanoati, to‘qimachilik sanoati tovarlari ishlab chiqarish va sotish masalalari bo‘yicha faoliyatini muvofiqlashtirish;
 paxtani qayta ishlash tarmog‘ida, to‘qimachilik sanoatida iqtisodiy islohotlarni amalga oshirish vazifalarini kompleks hal etishni tashkil qilish;
 paxtani qayta ishlash sanoatida va to‘qimachilik sanoatida texnologik jarayonlarni maqbullashtirish va oqilona tashkil etish maqsadida ishlab chiqarishni tarkibiy o‘zgartirish, modernizatsiyalash va diversifikatsiyalashni ta’minlash chora-tadbirlari dasturini amalga oshirish bo‘yicha bajarilayotgan ishlar monitoringini tashkil etish;
 paxtani qayta ishlash sanoati, to‘qimachilik sanoati boshqaruv tuzilmasini takomillashtirish, tarmoqqa xorijiy investitsiyalar va zamonaviy texnologiyalarni jalb etish uchun shart-sharoitlar yaratish bo‘yicha takliflar ishlab chiqish ishlarini muvofiqlashtirish;
 paxtani qayta ishlash sanoati va to‘qimachilik sanoatida korporativ boshqaruvning ishlab chiqarish, investitsiya, marketing jarayonlarini boshqarish samaradorligini oshirishga yo‘naltirilgan zamonaviy metodlarini joriy etishni tahlil qilish ishlarini tashkil etish;
 paxta tozalash va to‘qimachilik sanoati korxonalarini rivojlantirishning ilmiy-texnik darajasini oshirish, tarmoq korxonalarini modernizatsiya qilish, texnik va texnologik qayta jihozlash, qayd etilgan vazifalarni hal etish uchun xorijiy investitsiyalarni keng jalb etish chora-tadbirlarini amalga oshirish;
 paxtani qayta ishlash va to‘qimachilik sanoati korxonalarida ishlab chiqarilayotgan mahsulotlar sifatini boshqarish tizimini joriy etish hamda ularning jahon standartlariga muvofiq bo‘lishini ta’minlash bo‘yicha takliflar ishlab chiqilishini tashkil etish;
 paxtani qayta ishlash sanoati va to‘qimachilik sanoati korxonalarida tayyor mahsulotlar, butlovchi buyumlar va materiallar ishlab chiqarishni mahalliylashtirish, shuningdek, energiya sarfini qisqartirish, energiyani tejaydigan texnologiyalarni joriy etish chora-tadbirlari amalga oshirilishi monitoringi olib borilishini ta’minlash;
 paxtani qayta ishlash, to‘qimachilik sanoati uchun kadrlar tayyorlashni tashkil etish tizimini o‘rganish va tahlil qilishni muvofiqlashtirish, ushbu sohalarni malakali kadrlar bilan ta’minlash bo‘yicha takliflar tayyorlash;
 davlat va xo‘jalik boshqaruvi organlari hamda boshqa tashkilotlar bilan birgalikda paxta tolasi va lint ishlab chiqarish va yetkazib berish balanslarining o‘z vaqtida va sifatli ishlab chiqilishi va kelishilishini, shuningdek, ularning bajarilishi yuzasidan nazoratni ta’minlash; 
 k) texnik jihatdan tartibga solish, standartlashtirish, metrologiya va muvofiqlikni baholash sohasida:
 texnik jihatdan tartibga solish, standartlashtirish, metrologiya, muvofiqlikni baholash, xalqaro standartlarni, shu jumladan sifatni boshqarish tizimi bo‘yicha xalqaro standartlarni qo‘llanish asosida mahsulotlarning sifatini va raqobatbardoshligini oshirish sohasidagi yagona davlat siyosati o‘tkazilishini tashkil qilish;
 texnik jihatdan tartibga solish, metrologiya va muvofiqlikni baholash tizimlarining faoliyat ko‘rsatishini va rivojlantirilishini tizimli o‘rganishni va kompleks tahlil qilishni tashkil etish, standartlashtirish, metrologiya va muvofiqlikni baholash va shu asosda xalqaro standartlarni, shu jumladan sifatni boshqarish tizimi bo‘yicha xalqaro standartlarni qo‘llanish asosida mahsulotlar sifatini va raqobatbardoshligini oshirish sohasida davlat siyosatini shakllantirish va amalga oshirish bo‘yicha takliflar tayyorlash;
 standartlashtirish, metrologiya va muvofiqlikni baholash bo‘yicha xalqaro talablarni va xalqaro tashkilotlar bilan hamkorlikni hisobga olgan holda milliy sifat infratuzilmasini yanada takomillashtirish va rivojlantirish bo‘yicha takliflarni ko‘rib chiqish va baholash; 
 “Standartlashtirish to‘g‘risida”, “Metrologiya to‘g‘risida”, “Mahsulotlar va xizmatlarni sertifikatlashtirish to‘g‘risida”, “Texnik jihatdan tartibga solish to‘g‘risida”, “Muvofiqlikni baholash to‘g‘risida”gi O‘zbekiston Respublikasi qonunlarining hamda texnik jihatdan tartibga solish, standartlashtirish, metrologiya va muvofiqlikni baholash sohasidagi boshqa normativ-huquqiy hujjatlarning amalda bajarilishini ta’minlash bo‘yicha ishlarni muvofiqlashtirish; 
 l) davlat moddiy zaxiralari sohasida:
 davlat moddiy zaxiralarini shakllantirish sohasida yagona davlat siyosati o‘tkazilishini tashkil etish;
 davlat va xo‘jalik boshqaruvi organlarining, mahalliy ijro etuvchi hokimiyat organlarining, iqtisodiyot tarmoqlarining davlat moddiy zaxiralaridan belgilangan tartibda tezkorlik bilan foydalanishga tayyorligi holatini tizimli o‘rganish va tahlil qilishni tashkil etish;
 davlat moddiy zaxiralarini jamg‘arish, yangilash va ishlab chiqarish bo‘yicha har yilgi prognozlarni shakllantirish ishlarini muvofiqlashtirish hamda davlat moddiy zaxiralarini shakllantirish prognozlarining davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlar tomonidan bajarilishini doimiy nazorat qilish; 
 davlat moddiy zaxiralarini shakllantirish masalalari bo‘yicha O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasining qarorlari va farmoyishlari, davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlar tomonidan bajarilishini nazorat qilish;
 davlat moddiy zaxiralarini boshqarish, saqlash va ulardan foydalanishni yanada takomillashtirish, “O‘zdavzaxira” qo‘mitasi tizimi korxonalarini modernizatsiya qilish hamda texnika bilan qayta jihozlash bo‘yicha takliflarni ko‘rib chiqish va baholash; 
 iqtisodiyot tarmoqlari bo‘yicha davlat moddiy zaxiralariga bo‘lgan haqiqiy yoki hisoblangan ehtiyojni tizimli o‘rganish va chuqur tahlil qilishni tashkil etish hamda shu asosda davlat moddiy zaxiralari turlari, hajmlari, ularni saqlash shart-sharoitlari va metodlarini maqbullashtirish bo‘yicha takliflar tayyorlash; 
 davlat moddiy zaxiralarining chiqarilgan tovarlari va mahsulotlarining sifati va miqdori bo‘yicha saqlanishini va o‘z vaqtida qaytarilishini ta’minlash ishlari holatini monitoring va tahlil qilish;
 m) “yo‘l xaritalari”ni ishlab chiqish va amalga oshirish sohasida:
 “yo‘l xaritalari”ga kiritish uchun mutasaddilik qilinayotgan tashkilotlar rahbarlari bilan birgalikda xorijiy mamlakatlar bilan hamkorlikni chuqurlashtirish yuzasidan, shuningdek, tegishli tarmoqlarda va respublika hududlaridagi muammoli masalalar bo‘yicha takliflar tayyorlashni tashkil etish;
 O‘zbekiston Respublikasi Prezidentining xorijiy mamlakatlarga tashrifida va respublika hududlariga safarida Kompleks vakolatiga kiruvchi masalalar bo‘yicha tasdiqlangan “yo‘l xaritalari”ning bajarilishi tizimli nazorat qilinishini muvofiqlashtirish;
 “yo‘l xaritalari” amalga oshirilishi to‘g‘risida vazirliklar, idoralar, xo‘jalik birlashmalari va tijorat banklari rahbarlarining hisobotlari, mufassal axborotlar, materiallar taqdim etilishini ta’minlash hamda muhokama qilish uchun Vazirlar Mahkamasi majlisiga kiritish. 
 8. Bosh vazir o‘rinbosari o‘z zimmasiga yuklangan vazifalarga muvofiq quyidagi funksiyalarni amalga oshiradi:
 O‘zbekiston Respublikasi Prezidenti huzuridagi Loyiha boshqaruvi milliy agentligi markaziy apparati, uning bo‘linmalari va O‘zbekiston Respublikasi Prezidenti devonining tegishli xizmatlari bilan o‘zaro hamkorlik qiladi;
 O‘zbekiston Respublikasi Bosh vazirining topshiriqlariga binoan respublikaning tegishli tarmoqlarida va hududlarida ijtimoiy-iqtisodiy rivojlantirish, iqtisodiy islohotlarning ustuvor vazifalari va dasturlari bajarilishini muvofiqlashtirib boradi;
 Tashqi savdo faoliyatini, iqtisodiyot tarmoqlari va respublika hududlarining eksport salohiyatini rivojlantirish, shuningdek, Mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari axborot-tahlil departamentlariga bevosita rahbarlik qiladi; 
 mutasaddilik qilinadigan tashkilotlar, shuningdek, hududlar va boshqa tashkilotlarning o‘zi mutasaddilik qiladigan masalalar bo‘yicha faoliyatini muvofiqlashtiradi va nazorat qiladi;
 mutasaddilik qilinadigan davlat va xo‘jalik boshqaruvi organlaridagi, boshqa tashkilotlardagi O‘zbekiston Respublikasi Prezidenti hamda O‘zbekiston Respublikasi Prezidenti Davlat maslahatchilari nomenklaturasiga kiradigan lavozimlarga nomzodlar bo‘yicha takliflarni O‘zbekiston Respublikasi Bosh vaziri bilan kelishgan holda, belgilangan tartibda kiritadi;
 Kompleks yuritadigan sohaga kiruvchi masalalar bo‘yicha O‘zbekiston Respublikasi Vazirlar Mahkamasiga kiritilgan takliflarni va hujjatlar loyihalarini ko‘rib chiqishda davlat manfaatlariga qat’iy rioya etilishini ta’minlaydi, tayyorlangan hujjatlar loyihalariga viza qo‘yadi. Tegishli hujjatlar qabul qilingandan keyin ularning amalga oshirilishi yuzasidan tizimli nazorat tashkil etilishini ta’minlaydi;
 qonun hujjatlari, O‘zbekiston Respublikasi Prezidentining farmonlari, qarorlari va farmoyishlari, Hukumat qarorlari loyihalarining ekspertizadan o‘tkazilishini va sifatli tayyorlanishini tashkil etish masalalarida Vazirlar Mahkamasi apparati boshqaruvchisi bilan hamkorlik qiladi;
 O‘zbekiston Respublikasi qonunlarining, O‘zbekiston Respublikasi Prezidenti farmonlari, qarorlari, farmoyishlari va topshiriqlarining, Hukumat qarorlarining ijro etuvchi hokimiyat organlari tomonidan bajarilishi yuzasidan nazoratni ta’minlaydi;
 Tashqi savdo faoliyatini, iqtisodiyot tarmoqlari va respublika hududlarining eksport salohiyatini rivojlantirish hamda Mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari axborot-tahlil departamentlarining departament mudirlari, shu’balari mudirlari, bosh va yetakchi mutaxassislari lavozimlariga kadrlar tanlashni Vazirlar Mahkamasi apparati boshqaruvchisi bilan birgalikda amalga oshiradi;
 Tashqi savdo faoliyatini, iqtisodiyot tarmoqlari va respublika hududlarining eksport salohiyatini rivojlantirish hamda Mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari axborot-tahlil departamentlari mudirlarini qayta tayyorlash, ularning malakasini oshirish, ularni rag‘batlantirish hamda ularga nisbatan intizomiy jazo choralarini qo‘llash to‘g‘risida takliflar kiritadi;
 Tashqi savdo faoliyatini, iqtisodiyot tarmoqlari va respublika hududlarining eksport salohiyatini rivojlantirish hamda Mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari axborot-tahlil departamentlarida kadrlar zaxirasini shakllantirish ishlarini tizimli asosda tashkil qiladi;
 O‘zbekiston Respublikasi Bosh vaziri boshqaradigan tegishli komissiyalarga rahbarlik qiladi, shuningdek, Kompleks yuritadigan sohaga kiradigan masalalar bo‘yicha komissiyalar (kengashlar) faoliyati tashkil etilishini ta’minlaydi va qarorlarining bajarilishini nazorat qiladi. 
 9. Bosh vazir o‘rinbosari o‘ziga yuklangan vazifalar va funksiyalarni bajarish uchun quyidagi huquqlarga ega:
 Vazirlar Mahkamasida ko‘rib chiqiladigan masalalarni tahlil qilish va tayyorlash uchun zarur bo‘lgan materiallar va ma’lumotlarni davlat va xo‘jalik boshqaruvi organlaridan, mahalliy ijro etuvchi hokimiyat organlaridan hamda boshqa organlar va tashkilotlardan belgilangan tartibda so‘rash va olish;
 davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlar rahbarlari va vakillari ishtirokida yig‘ilishlar o‘tkazish;
 mutasaddilik qilinadigan vazirliklar, davlat qo‘mitalari va idoralar, xo‘jalik boshqaruvi organlari kollegial organlarining majlislarida, shuningdek O‘zbekiston Respublikasining Bosh vaziri topshiriqlari bo‘yicha — davlat boshqa organlarining, nodavlat notijorat tashkilotlarining va boshqa tashkilotlarning Kompleks boshqaradigan sohaga kiruvchi masalalar bo‘yicha o‘tkaziladigan majlislari va yig‘ilishlarida qatnashish;
 davlat va xo‘jalik boshqaruvi organlari, ilmiy muassasalar va boshqa tashkilotlar rahbarlari va vakillarini Vazirlar Mahkamasida ko‘rib chiqiladigan masalalarni ishlab chiqish uchun belgilangan tartibda jalb etish, tegishli masalalar bo‘yicha vaqtinchalik ishchi guruhlar tuzish;
 “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuni, O‘zbekiston Respublikasi Prezidenti devonining Reglamenti va Vazirlar Mahkamasi Reglamenti talablari buzilgan holda tushadigan hujjatlarni qaytarish.
 Bosh vazir o‘rinbosarining zarur materiallar, ma’lumotlarni taqdim etish, shuningdek, O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Vazirlar Mahkamasi qarorlari va boshqa hujjatlar loyihalarini puxta ishlab chiqish bo‘yicha talablari va topshiriqlari uning tomonidan belgilangan muddatlarda bajarilishi kerak.
 Bosh vazir o‘rinbosarining o‘zi boshqaradigan masalalar bo‘yicha vazirliklar, davlat qo‘mitalari, idoralar, xo‘jalik birlashmalari, korxonalar va boshqa tashkilotlar rahbarlariga topshiriqlari belgilangan tartibda bajarilishi majburiydir.
 10. Bosh vazir o‘rinbosari:
 o‘ziga yuklangan, ushbu Nizomning 7 va 8-bandlarida ko‘rsatilgan vazifalarning zarur tarzda va samarali bajarilishi;
 O‘zbekiston Respublikasi Konstitutsiyasi, “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuni va Kompleks vakolatiga taalluqli masalalar bo‘yicha boshqa qonun hujjatlari bilan O‘zbekiston Respublikasi Vazirlar Mahkamasiga yuklangan vazifalar va funksiyalarning samarali bajarilishi;
 qonunlarning, O‘zbekiston Respublikasi Prezidenti hujjatlari va topshiriqlarining, Vazirlar Mahkamasi qarorlarining sifatli va o‘z vaqtida bajarilishi;
 O‘zbekiston Respublikasi Prezidenti tomonidan bevosita Bosh vazir o‘rinbosarining oldiga qo‘yilgan vazifalarning zarur darajada va samarali bajarilishi;
 rahbarlik qilinayotgan Kompleksdagi ishlarning holati, tegishli davlat va xo‘jalik boshqaruvi organlari, boshqa tashkilotlar faoliyatining zarur darajada muvofiqlashtirilishi va nazorat qilinishi, Kompleks vakolatiga kiradigan masalalar bo‘yicha Vazirlar Mahkamasiga kiritilgan takliflar va hujjatlar loyihalarining har tomonlama ko‘rib chiqilishi;
 oliy darajadagi xorijiy tashriflar, shuningdek, respublika hududlariga safarlar yakunlari bo‘yicha Kompleks vakolatiga kiradigan masalalar bo‘yicha tasdiqlanadigan “yo‘l xaritalari”ning zarur darajada va samarali bajarilishi;
 hududlarni ijtimoiy-iqtisodiy rivojlantirish holatining har tomonlama va chuqur tahlil qilinishi, hududlarni rivojlantirishning investitsiyaviy (davlat) dasturlari shakllantirilishi, hududlarni kompleks ijtimoiy-iqtisodiy rivojlantirish vazifalarining tashkil etilishi va hal qilinishi;
 O‘zbekiston Respublikasi Vazirlar Mahkamasi Reglamentiga muvofiq taqdim etiladigan Hukumat qarorlari loyihalarining davlat manfaatlarini ta’minlash, iqtisodiy samaradorlik nuqtai nazaridan puxta ekspertizadan o‘tkazilishi yuzasidan nazoratning ta’minlanishi hamda ulardagi masalalarning barcha manfaatdor tuzilmalar bilan bog‘lanishi;
 O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xo‘jalik boshqaruvi organlari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son qaroriga, shuningdek, Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq ijro intizomiga so‘zsiz rioya etilishi uchun javob beradi.
 11. Bosh vazir o‘rinbosarining ishlari “O‘zbekiston Respublikasi Vazirlar Mahkamasi to‘g‘risida”gi O‘zbekiston Respublikasi Qonuniga, Vazirlar Mahkamasi Reglamentiga, ushbu Nizomga, O‘zbekiston Respublikasi Prezidentining, O‘zbekiston Respublikasi Bosh vazirining topshiriqlariga muvofiq, shuningdek, Vazirlar Mahkamasining ish rejalari hamda Tashqi savdo faoliyatini, eksport salohiyatini, mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari kompleksining ish rejasi asosida tashkil etiladi.
 Tashqi savdo faoliyatini, eksport salohiyatini, mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari kompleksining ish rejasi O‘zbekiston Respublikasi Vazirlar Mahkamasi Rayosati tomonidan tasdiqlanadi.
 12. Bosh vazir o‘rinbosarining O‘zbekiston Respublikasi qonunlarining, O‘zbekiston Respublikasi Prezidenti farmonlari, qarorlari va farmoyishlarining, Hukumat qarorlarining mutasaddilik qilinadigan davlat va xo‘jalik boshqaruvi organlarida, tashkilotlarda, mahalliy ijro etuvchi hokimiyat organlarida amalga oshirilishi tizimli monitoringini ta’minlash bo‘yicha faoliyati Vazirlar Mahkamasining ish rejasiga, shuningdek, O‘zbekiston Respublikasi Bosh vazirining topshiriqlariga muvofiq kompleks o‘rganishlarni amalga oshirish yo‘li bilan, Vazirlar Mahkamasi, Vazirlar Mahkamasining Rayosati, Tashqi savdo faoliyatini, eksport salohiyatini, mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari kompleksi majlislarida hisobotlarni eshitgan holda tashkil etiladi. 
 1. O‘zbekiston Respublikasi Vazirlar Mahkamasining Tashqi savdo faoliyatini, iqtisodiyot tarmoqlari va respublika hududlarining eksport salohiyatini rivojlantirish masalalari axborot-tahlil departamenti (keyingi o‘rinlarda Departament deb ataladi) O‘zbekiston Respublikasi Hukumati apparatining tarkibiy bo‘linmasi hisoblanadi.
 2. Departamentning faoliyati Vazirlar Mahkamasini, uning Rayosatini, shuningdek, Vazirlar Mahkamasi apparatini tashqi savdo faoliyati, iqtisodiyot real sektori mahsulotlarini eksport qilish, hududlarning eksport salohiyatini rivojlantirish, meva-sabzavot mahsulotlarini yetishtirish, qayta ishlash va eksport qilishni muvofiqlashtirish masalalari bo‘yicha axborot-tahliliy materiallar bilan ta’minlashga yo‘naltirilgan. 
 3. Departament o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, shuningdek ushbu Nizomga amal qiladi.
 4. Departament o‘z faoliyatini O‘zbekiston Respublikasining Bosh vaziri rahbarligida amalga oshiradi.
 Departament o‘z vakolatiga kiruvchi masalalar bo‘yicha O‘zbekiston Respublikasi Bosh vazirining o‘rinbosari — Tashqi savdo faoliyatini, eksport salohiyatini, mashinasozlik, avtomobil, elektrotexnika, mudofaa, paxtani qayta ishlash sanoatini va yengil sanoatni rivojlantirish, mahsulotlarni standartlashtirish masalalari kompleksi rahbariga (keyingi o‘rinlarda Bosh vazir o‘rinbosari deb ataladi) bo‘ysunadi, ayni bir paytda uning faoliyati Vazirlar Mahkamasi apparati boshqaruvchisi tomonidan muvofiqlashtirib boriladi.
 5. Departament o‘z faoliyatini tashqi savdo faoliyatini va eksport salohiyatini rivojlantirish masalalari yuzasidan Vazirlar Mahkamasi apparatining boshqa tarkibiy bo‘linmalari, davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlar bilan o‘zaro hamkorlikda amalga oshiradi.
 6. Quyidagilar Departament faoliyatining asosiy yo‘nalishlari hisoblanadi:
 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishlari bo‘yicha Harakatlar strategiyasi vazifalari, O‘zbekiston Respublikasi Ma’muriy islohotlar konsepsiyasi hamda o‘rta muddatli va uzoq istiqbolda rivojlantirishning tasdiqlangan tarmoq va hududiy dasturlari o‘z vaqtida va samarali amalga oshirilishini ta’minlash;
 mutasaddilik qilinadigan sohalar va tarmoqlarda iqtisodiy hamda ijtimoiy islohotlar amalga oshirilishining samaradorligi doimiy va tizimli asosda har tomonlama va tanqidiy tahlil qilinishini ta’minlash, aniqlangan muammolarni o‘z vaqtida bartaraf etish va kompleks vazifalarni amalga oshirish bo‘yicha asosli takliflar tayyorlash;
 O‘zbekiston Respublikasi Prezidenti huzuridagi Loyiha boshqaruvi milliy agentligining markaziy apparati va O‘zbekiston Respublikasi Prezidenti devonining tegishli xizmatlari, shuningdek, O‘zbekiston Respublikasi Oliy Majlisi Qonunchilik palatasi va Senatining qo‘mitalari bilan yaqin o‘zaro hamkorlikni ta’minlash;
 Departamentda, shuningdek, mutasaddilik qilinadigan vazirliklar va idoralarda zamonaviy axborot-kommunikatsiya texnologiyalarini joriy etish asosida O‘zbekiston Respublikasi Prezidenti hujjatlari, bayonnomalari va topshiriqlari hamda Hukumat qarorlari va farmoyishlari, shuningdek, “yo‘l xaritalari” bajarilishini nazorat qilish tizimini takomillashtirish.
 7. Quyidagilar Departamentning asosiy vazifalari hisoblanadi:
 a) tashqi savdo faoliyatini rivojlantirish sohasida:
 yagona tashqi savdo siyosatining, birinchi navbatda, tashqi savdo aylanmasining mutanosibligini ta’minlash, eksport salohiyatini kengaytirish, tovarlar va xizmatlar importining hajmlari va tuzilmasini optimallashtirish sohasida amalga oshirilishini muvofiqlashtirish, bojxona-tarif va notarif siyosatni tartibga solishga oid takliflar tayyorlash;
 O‘zbekiston Respublikasi Prezidentining xorijiy davlatlarga tashriflari yakuni bo‘yicha tashqi savdo hamkorligi sohasida erishilgan bitimlar to‘g‘risida tizimlashtirilgan ma’lumotlar bazasini shakllantirish hamda yuritish va ushbu bitimlar amalga oshirilishining monitoringini olib borish, shuningdek, xorijiy mamlakatlar, xalqaro tuzilmalar, chet el kompaniyalari bilan tashqi savdo hamkorligini chuqurlashtirishga doir ishlab chiqilgan takliflar ishlab chiqish;
 respublikaning davlat va xo‘jalik boshqaruvi organlari, mahalliy ijro etuvchi hokimiyat organlari, boshqa organlar va tashkilotlarining tashqi savdo aloqalari sohasidagi faoliyati muvofiqlashtirilishini ta’minlash hamda respublikani rivojlantirishning strategik maqsadlaridan va yo‘nalishlaridan kelib chiqib, jahon bozoridagi konyunktura o‘zgarishlari asosida xorijiy davlatlar, xalqaro iqtisodiyot institutlari, chet el kompaniyalari bilan tashqi savdo hamkorligining ustuvor yo‘nalishlari bo‘yicha takliflar ishlab chiqish;
 bojxona organlari faoliyati samaradorligini oshirishga, axborotni idoralararo ayirboshlashga, xorijiy mamlakatlarning bojxona organlari va xalqaro tashkilotlar bilan hamkorlikni yanada kengaytirishga, bojxona organlari faoliyatining ochiqligi va shaffofligini ta’minlashga yo‘naltirilgan bojxona to‘lovlarining to‘liqligi va o‘z vaqtida to‘lanishini, zamonaviy axborot-kommunikatsiya texnologiyalari joriy etilishini ta’minlash yuzasidan bojxona organlari faoliyatini muvofiqlashtirish;
 import qilinadigan mahsulotlar hajmlari va turlari har tomonlama tahlil qilinishini tashkil etish, shu asosda importni yanada qisqartirish, import bojxona bojlarini optimallashtirish, bojxona ma’muriyatchiligi usullarini takomillashtirish bo‘yicha takliflar ishlab chiqish; 
 import qilinadigan mahsulotlar hajmlari va nomenklaturasini tahlil qilish natijalari inobatga olingan holda ichki tarmoq kooperatsiyasini rivojlantirish, butlovchi buyumlar va materiallar ishlab chiqarishni mahalliylashtirish darajasini chuqurlashtirish, mahalliylashtiriladigan yangi turdagi mahsulotlar ishlab chiqarishni o‘zlashtirish bo‘yicha buyurtmalarni joylashtirishga oid takliflar ishlab chiqish;
 O‘zbekiston Respublikasi Prezidentining hujjatlari yoki O‘zbekiston Respublikasi Vazirlar Mahkamasining qarorlari asosida O‘zbekiston Respublikasi hududida maxsus tovarlar eksporti va importiga litsenziyalar berilishini ta’minlash;
 O‘zbekiston Respublikasi Vazirlar Mahkamasi apparatining tegishli tarkibiy bo‘linmalari bilan birgalikda tashqi savdo hamkorligi va tashqi savdo infratuzilmasini rivojlantirish sohasida xalqaro shartnomalar loyihalarining ekspert jihatidan ishlab chiqilishini belgilangan tartibda tashkil etish;
 O‘zbekiston Respublikasi Vazirlar Mahkamasi apparatining tegishli tarkibiy bo‘linmalari bilan birgalikda O‘zbekiston Respublikasining iqtisodiy manfaatlari hamda tashqi iqtisodiy xavfsizligiga rioya etish ta’minlanayotgani yuzasidan xalqaro shartnomalar loyihalarini ekspert jihatidan ishlab chiqish va ular bo‘yicha xulosalar tayyorlashda belgilangan tartibda ishtirok etish;
 xalqaro shartnomalar loyihalarini tayyorlash va kelishishda O‘zbekiston Respublikasining tashqi iqtisodiy xavfsizligini ta’minlash masalalari bo‘yicha tegishli vazirliklar hamda idoralar bilan hamkorlik qilish;
 xorijiy davlatlar hukumatlari, firmalar, kompaniyalar va nodavlat tashkilotlar, xalqaro tashkilotlar vakillari bilan tashqi savdo faoliyati sohasida shartnomalar tayyorlash hamda tuzish masalalari yuzasidan muzokaralarda ishtirok etish;
 b) iqtisodiyotning real sektori mahsulotlarini eksport qilish sohasida:
 birinchi navbatda, yuqori qo‘shilgan qiymatli tayyor mahsulotlar ulushini yanada ko‘paytirish, tashqi bozorlarda raqobatbardosh mahsulotlarning yangi turlarni ishlab chiqarishni o‘zlashtirish, ularning jahon bozorlariga kirib borishi hisobiga eksport salohiyatini kengaytirish, tovarlar (ishlar va xizmatlar) eksporti hajmlari va tuzilmasini maqbullashtirish yuzasidan yagona tashqi savdo siyosatini yuritish bo‘yicha iqtisodiyotning real sektori tarmoqlarini muvofiqlashtirish;
 ichki va tashqi bozorlarni rivojlantirish tendensiyalarini chuqur tahlil qilish hamda shu asosda iqtisodiyot tarmoqlarining eksport salohiyatini rivojlantirishning asosiy yo‘nalishlari, eng avvalo, eksport turlarini kengaytirish va hajmlarini ko‘paytirish, sotishning tashqi bozorlarini diversifikatsiyalash bo‘yicha takliflar ishlab chiqish;
 tovarlar (ishlar va xizmatlar) eksportining har yilgi prognozlarini shakllantirish ishlarini muvofiqlashtirish hamda belgilangan eksport prognoz ko‘rsatkichlarining davlat va xo‘jalik boshqaruvi organlari tomonidan bajarilishi yuzasidan tizimli nazoratni amalga oshirish;
 mahalliy tovarlarni (ishlar, xizmatlarni) tashqi bozorlarga kiritish uchun qulay shart-sharoitlarni ta’minlashga doir kompleks chora-tadbirlar ishlab chiqish, O‘zbekiston Respublikasining xo‘jalik yurituvchi subyektlariga eksport faoliyatini amalga oshirishda va xorijiy sheriklar bilan uzoq muddatli, barqaror savdo aloqalarini o‘rnatishda ko‘maklashish;
 eksportning asosiy turlari bo‘yicha marketing tadqiqotlari hamda marketing va tahliliy sharhlarni, eksport qiluvchi tashkilotlarda marketing xizmatlarini tashkil etishda va ularning faoliyat ko‘rsatishida metodik va amaliy ko‘maklashish;
 iqtisodiyotning real sektori korxonalarining eksport salohiyatini rivojlantirish bo‘yicha takliflar, loyihalar va dasturlar har tomonlama tahlil qilinishi va kompleks ekspertizadan o‘tkazilishini tashkil etish, ushbu loyihalar va dasturlarning bajarilishini muvofiqlashtirish va monitoringini olib borish, shuningdek, tasdiqlangan parametrlarga so‘zsiz erishish yuzasidan takliflar va tadbirlarni ishlab chiqish;
 v) hududlarning eksport salohiyatini rivojlantirish sohasida:
 hududlarning eksport salohiyatini rivojlantirish, tovarlar (ishlar va xizmatlar) eksportining hajmlari va tuzilmasini, birinchi navbatda, yuqori qo‘shilgan qiymatli tayyor mahsulotlar ulushini yanada ko‘paytirish, tashqi bozorlarda raqobatbardoshli bo‘lgan mahsulotlarning yangi turlarini ishlab chiqarishni o‘zlashtirish, ularni jahon bozorlariga kiritish hisobiga mahalliy ijro etuvchi hokimiyat organlariga, hududlarga bo‘ysunuvchi korxonalarni optimallashtirish;
 mamlakatni ijtimoiy-iqtisodiy rivojlantirishning ustuvor vazifalaridan va tashqi bozorlardagi uzoq muddatli tendensiyalarni tahlil qilishdan kelib chiqqan holda, eksportga yo‘naltirilgan mahsulotlarning zamonaviy ishlab chiqarishlarini, zarur transport-logistika infratuzilmasini yaratishga hamda eksportchi tashkilotlarga amaliy yordam ko‘rsatishga qaratilgan hududlarning eksport salohiyatini rivojlantirish bo‘yicha maqsadli dasturlarni ishlab chiqish va amalga oshirish;
 hududiy darajada tovarlar (ishlar, xizmatlar) eksportining har yilgi prognozini shakllantirish bo‘yicha ishlarni muvofiqlashtirish hamda eksportning belgilangan prognoz parametrlarining mahalliy ijro etuvchi hokimiyat organlari, boshqa organlar va tashkilotlar tomonidan so‘zsiz bajarilishi yuzasidan tizimli nazoratni amalga oshirish;
 mintaqaviy darajadagi tashkilotlar va eksportchi korxonalarning tashqi bozorlarga chiqishi uchun qulay shart-sharoitlarni ta’minlash, ularga eksport faoliyatini amalga oshirishda va xorijiy sheriklar bilan uzoq muddatli, barqaror savdo aloqalarini o‘rnatishda ko‘maklashish bo‘yicha chora-tadbirlar kompleksini ishlab chiqish va amalga oshirish;
 mintaqalarda eksportga yo‘naltirilgan mahsulotlarning yangi turlarini o‘zlashtirishni tashkil etishda mavjud ishlab chiqarish salohiyatidan samarali foydalanish maqsadida hududiy bo‘ysunishdagi tashkilotlarning va boshqa turdosh tarmoqlarning, shuningdek, kichik tadbirkorlik subyektlarining tarmoqlararo sanoat kooperatsiyasini yo‘lga qo‘yishga ko‘maklashish;
 hududlarning eksport salohiyatini rivojlantirish bo‘yicha takliflarni, loyihalarni va istiqbolli rejalarini har tomonlama tahlil qilishni va kompleks ekspertizadan o‘tkazishni tashkil etish, ularning bajarilishi monitoringini olib borish, shuningdek, tasdiqlangan parametrlarga so‘zsiz erishishni ta’minlash bo‘yicha takliflar va tadbirlarni ishlab chiqish;
 eksportga mo‘ljallangan mahsulotlarni ishlab chiqarish va yuklab jo‘natish bo‘yicha hududiy bo‘ysunishdagi tashkilotlar tomonidan kontrakt majburiyatlari bajarilishi yuzasidan nazorat qilish, ularni moliya va xomashyo resurslari bilan ta’minlash, shuningdek, eksport faoliyatini tashkil etishning boshqa masalalarini hal etishda ko‘maklashish;
 g) meva-sabzavot mahsulotlarini yetishtirish va eksport qilishni muvofiqlashtirish sohasida:
 meva-sabzavot mahsulotlari jahon bozorlari va mintaqaviy bozorlar konyunkturasini chuqur o‘rganish va tahlil qilish va shu asosda respublika mintaqalarida yangi va qayta ishlangan meva-sabzavot mahsulotlarini yetishtirishni va eksport qilishni jadal rivojlantirish strategiyalarini ishlab chiqish va amalga oshirish;
 manfaatdor vazirliklar va idoralar bilan birgalikda meva-sabzavot mahsulotlari, kartoshka, poliz mahsulotlari va uzum eksportining o‘rta muddatli va uzoq muddatli prognozlarini, meva-sabzavotchilikka ixtisoslashayotgan tumanlarning eksport salohiyatini rivojlantirish, ixtisoslashtirilgan yangi fermer va dehqon xo‘jaliklari tashkil etish va mavjudlarini rivojlantirish dasturlari ishlab chiqilishini tashkil etish, ularning yerlarida tegishli ekinlarni joylashtirish va o‘stirish bo‘yicha takliflar ishlab chiqishni tashkil etish;
 mamlakatimizda yetishtirilgan yangi va qayta ishlangan meva-sabzavot mahsulotlari eksport qilinishini, ularni sotishning yangi bozorlarini izlash va o‘zlashtirishni ta’minlash bo‘yicha takliflar ishlab chiqish, respublikada xalqaro meva-sabzavot mahsulotlari yarmarkalari o‘tkazilishini tashkil etish, tuziladigan kontraktlar bo‘yicha mahsulotlar yetkazib berish hajmlari va geografiyasi monitoringini olib borish;
 eksportga mo‘ljallangan mahsulotlarni yetishtirish va yuklab jo‘natish bo‘yicha meva-sabzavot mahsulotlarini eksport qiluvchi tashkilotlar tomonidan kontrakt majburiyatlari bajarilishi monitoringini olib borish, ularning faoliyatida paydo bo‘ladigan masalalarni hal etishda, buning uchun zarur moliyaviy resurslarni jalb etish masalalarida ko‘maklashish;
 yangi va qayta ishlangan meva-sabzavot mahsulotlari eksportini tashkil etish, ushbu soha infratuzilmasining yangi ixtisoslashtirilgan obyektlarini tashkil etish, ixtisoslashtirilgan sabzavot omborlari va sovutish kameralarini qurish, rekonstruksiya qilish va modernizatsiyalash, zamonaviy o‘rab-joylashtirish mahsulotlari ishlab chiqarishni o‘zlashtirish uchun mamlakatda zamonaviy transport-logistika infratuzilmasini tashkil etish chora-tadbirlarini ishlab chiqish va amalga oshirish; 
 d) “yo‘l xaritalari”ni ishlab chiqish va amalga oshirish sohasida:
 “yo‘l xaritalari”ga kiritish uchun mutasaddilik qilinayotgan tashkilotlar rahbarlari bilan birgalikda xorijiy mamlakatlar bilan hamkorlikni chuqurlashtirish yuzasidan, shuningdek, tegishli tarmoqlarda va respublika hududlaridagi muammoli masalalar bo‘yicha takliflar tayyor